10-12h | Sala Networking: Activitats de networking "La prevenció, un valor segur"
L'activitat va dirigida a emprenedors, cooperativistes, pimes, etc., amb l'objectiu de sensibilitzar en la cultura preventiva, dins el vessant dels riscos laborals.
També es mostraran eines i recursos, dins del marc legal, per incentivar aquesta cultura de prevenció dels riscos laborals.
Què és la Prevenció de Riscos Laborals-PRL?
Campanya de sensibilització en prevenció de riscos laborals per a joves
Nivells de formació tècnica en PRL
El 2018 es van registrar a Catalunya gairebé 94.700 accidents laborals en jornada de treball i amb baixa, segons les dades publicades per l'Observatori del Treball i Model Productiu del Departament de Treball, Afers Socials i Famílies.
Per reduir aquesta xifra cal incentivar les polítiques de prevenció de riscos laborals en totes les empreses del teixit català, i també entre els treballadors autònoms.
En aquest sentit és una eina fonamental el III Pla de Govern de Seguretat i Salut Laboral 2015-2020, desenvolupat per la Generalitat de Catalunya, amb l'impuls del Departament de Treball, Afers Socials i Famílies.
Es desplega en 132 línies d'actuació i té per objectiu millorar les condicions de treball i potenciar la prevenció dels riscos laborals.
Tot i el marc normatiu que estableix el Pla, també convé fer una tasca de conscienciació de la importància de la prevenció dels riscos laborals perquè el coneixement i la sensibilització arribin a tots els nivells del mercat laboral català.
La sessió de networking La prevenció, un valor segur s'encamina en aquesta direcció.
Es farà el 12 de juny de les 10h a les 12h al BIZBARCELONA impulsada pel Departament de Treball, Afers Socials i Famílies.
L'activitat es dirigeix a persones emprenedores, cooperativistes o pimes, per sensibilitzar-los en la cultura preventiva dins de l'àmbit dels riscos laborals.
S'hi mostraran eines i recursos, dins el marc legal, per gestionar la prevenció de riscos laborals dins les organitzacions.
Cal apostar per la formació a les pimes
La normativa estableix que la prevenció de riscos laborals ha d'integrar-se en el sistema general de gestió de l'empresa.
Un dels mecanismes que contribueixen a aquesta integració és que totes les empreses disposin de personal propi amb formació específica per al desenvolupament de funcions preventives.
Aquest fet és clau en el cas de la petita i mitjana empresa (pime), el tipus d'empresa majoritària en el teixit empresarial català, atès que les repercussions productives i econòmiques que poden suposar els accidents i les malalties laborals poden tenir greus conseqüències per al futur de l'empresa i per a la salut dels treballadors i treballadores.
A les pimes, per les seves característiques empresarials en relació amb els recursos econòmics i de personal, l'absència d'un treballador per baixa a causa d'un accident laboral o malaltia relacionada amb el treball pot fins i tot aturar una línia sencera de producció, per falta de personal substitut o amb formació específica adient.
Per aquest motiu, és imprescindible una gestió preventiva acurada i eficaç, a la qual pot contribuir de manera important el personal propi sensibilitzat i amb coneixement real de l'organització, fet que ajudarà a assolir un model preventiu adequat a les seves necessitats.
Els treballadors autònoms també tenen obligacions
Tot i que la Llei 31/1995, de 8 de novembre, de prevenció de riscos laborals (LPRL), no inclou dins del seu àmbit general d'aplicació els treballadors autònoms que no tenen treballadors al seu càrrec, això no els eximeix de complir certs deures.
La llei de l'Estatut del treballador autònom (LETA), per exemple, inclou el deure bàsic de complir amb les obligacions en matèria de seguretat i salut laboral en relació amb la coordinació d'activitats empresarials, que la llei o els contractes que tinguin subscrits els imposin, així com de seguir les normes de caràcter col·lectiu derivades del lloc de prestació dels serveis.